It-12-il edizzjoni tal-Maratona Oħloq Tbissima tinsab fit-tieni jum. Id-donazzjonijiet miġbura matul il-maratona, li tintemm għada filgħaxija, se jgħinu biex isir xogħol ta’ tisbiħ fil-kmamar tat-tfal iż-żgħar f’Dar San Ġużepp u għal programm ta’ għajnuna psikoloġika u l-edukazzjoni tat-tfal u ż-żgħażagħ f’din id-dar f’Santa Venera. L-għotjiet se jgħinu wkoll proġetti missjunarji fil-Peru, fil-Filippini u fil-Pakistan. Wara mat-30 sena bħala Rettur tal-Kulleġġ Missjunarju ta’ San Pawl fir-Rabat, erba’ snin ilu kif għalaq il-61 sena Fr Gerard Bonello ddeċieda li jmur għall-missjoni fil-Pakistan. Ma’ Fr Gerard, fil-Pakistan hemm jaħdmu Fr Bernard Mangion u Fr Pierre Bonnici li flimkien jieħdu ħsieb il-komunita’ nisranija tal-Parroċċa f’Nahor. tvm.com.mt tkellem ma’ Fr Gerard, waqt il-Maratona Oħloq Tbissima, li bid-donazzjonijiet miġbura se tgħin fi proġetti missjunarji tas-soċjetà missjunarja ta’ San Pawl f’Malta, kif ukoll fil-Peru, il-Filippini u fil-Pakistan. Din hi t-12-il sena tal-Maratona Oħloq Tbissima f’Dar San Ġużepp f’Santa Venera. Id-direttur tad-Dar, Fr Frankie Cini spjega li Dar San Ġużepp teħtieġ medja ta’ €330,000 fis-sena. Bħalissa f’din id-dar qed jgħixu 13-il tifel li għadhom bejn tmienja u 19-il sena. Is-Sibt filgħodu il-Prim Ministru Joseph Muscat, is-Sinjura Michelle Muscat u l-Kap tal-Oppożizzjoni Simon Busuttil taw daqqa t’id fl-ippakkjar tal-kaxxi bl-ikel għall-Peru. Is-soċjeta’ Missjunarja ta’ San Pawl tibgħat medja ta’ 5,000 kaxxa bl-ikel fis-sena u għadd ta’ kaxxi oħra b’materjal neċċessarju bħal ħwejjeġ. Bħala Chairperson tal-Fondazzjoni Marigold, is-Sinjura Michelle Muscat ippreżentat donazzjoni għal dan il-għan lis-Soċjetà Missjunarja ta’ San Pawl. Il-maratona “Oħloq Tbissima” l-lejla se tixxandar dirett fuq TVM2 bejn id-9 p.m. u nofs il-lejl. Il-pubbliku huwa mħeġġeġ biex jipparteċipa f’din il-maratona, billi jagħti d-donazzjoni tiegħu, kif ukoll billi jżur l-attività u jsegwi minn fuq l-istazzjonijiet lokali. Kull min jixtieq jagħti d-donazzjoni tiegħu jista’ jagħmel dan billi jċempel fuq: €10                   51602004 €15                   51702007 €25                   51802009 SMS €4.66    50618099 Min jixtieq jagħmel donazzjoni online jista’ jagħmel dan billi jżur is-sit www.ohloqtbissima.com